
«Ningú et va dir que fos fàcil». Autor i director: Gerard Nicasi Ruiz. Interpretació: Nil Bofill, Júlia Bonjoch, Pablo Capuz, Cristina Dotras, Marc Miramunt i Pau Oliver. Composició musical: Marc Miramunt. Direcció musical: Olga Fañanàs. Arranjaments: Eloi Ortells. Disseny de l’escenografia: Tània Gumbau. Construcció de l’escenografia: Tero Guzmán. Moviment: Esther Pérez-Ferrer. Vestuari: Lleó Quintana. Disseny de la il·luminació: Juan Azor i Pau Palau. Disseny de so / concepció sonora: Francesc Campos. Disseny gràfic: Mariona Campos. Ajudantia de direcció: Sílvia Navarro. Producció: Jove Teatre S.L. Il·lustració: Marta Gascón. Una coproducció del Grec 2016 Festival de Barcelona i el Jove Teatre Regina Amb la col·laboració de l’Institut Català de les Empreses Culturals. Agraïments: Editorial Cruïlla. Festival Grec 2016, Jove Teatre Regina, Barcelona. Del 7 al 10 de juliol.

Un musical senzill que atrapa els més joves

L'operació Ningú et va dir que fos fàcil respon molt bé a les demandes de l'encàrrec: sap extreure temes dels adolescents i plasmar-los a escena. És intel·ligent en la seva forma de plantejar-la (prou senzilla) però, sobretot, en no voler tancar les històries. De fet, podria ser molt bé un capítol d'una sèrie que tingués continuïtat. Hi ha un cert aire de Merlí (TV3), en un to molt més blanc: és l'ogic perquè tots dos treballs aborden el mateix univers. La peça sap moure's bé entre els tics còmics ("quan em fitxi el Barça") amb els més dramàtics (insinuant-se temes com la sexualitat, la maternitat, l'assetjament escolar, la identitat, la immigració, la relació amb els pares...). Són línies que una sèrie de televisiò transformaria en capítols monogràfics. I que, en clau teatral, queden obertes a noves produccions amb els mateixos personatges.

Pel que fa a la interpretació, sembla ben bé que els actors s'interpretin a ells mateixos (o a companys de classe), extrem que fa molt creïble aquest plantejament prou esquemàtic. S'atreveixen a cantar i a marcar algunes coreografies. Pel que fa al cant, se'ls veu molt tendres però guanyaran aplom, funció a funció. Pel que fa al ball, hi ha uns moviments corals, de ball, que ben bé es podrien interpretar en qualsevol festival de fi de curs. El que podria semblar una mancança, en realitat juga a favor perquè fa molt més real el treball d'aquests personatges.

Es noten treballades les transicions, fetes amb soltura, sense presses però sense que s'allarguin massa. Els pupitres de fusta deconstruïts permeten transformar-los amb bancs del parc, lavabos, aules... No es busca la brillantor festival de La ventafocs, el musical amb ritme dels 50 de La Roda Produccions. El seu camí és més fosc, un punt dramàtic i amb un mínim aire gòtic. El to és encertat, evita el món happy flowers de mites com Grease.
És un bon treball en conjunt. Un altre tema és que, realment, això sigui únicament per a joves. I que als joves només els interessi aquest perfil d'espectacles. Probablement, el que necessiten es un acompanyament que transformi l'assistència a un espectacle de teatre (amb un perfil molt més ampli) com una experiència irrepetible. Felicitats, a la companyia del Jove Teatre Regina (ha esat molt encertat optar per un càsting més jove) per reprendre un fil que costa trobar-hi continuïtat.

Jordi Bordes, Recomana, 7 juliol 2016

